| Sistema educativo español |
| --- |
| **Réxime xeral** |
| * Educación infantil
* Educación primaria
* Educación secundaria
	+ Educación secundaria obrigatoria
	+ Bacharelato
	+ Formación profesional
* Ensino superior
	+ Grao
	+ Mestrado
	+ Doutoramento
 |
| **Réxime especial** |
| * Ensinanzas artísticas
* Ensino de idiomas
* Ensinanzas deportivas
 |

nenos e nenas tocando instrumentos na escola infantil de Logan Campbell en AucklandNenos e nenas na escola infantil de Logan Campbell en Auckland (1965)
Enténdese por etapa de **educación preescolar** á que precede a educación obrigatoria. A partir de 1990, coa implantación da LOGSE en España, denomínase Educación infantil e define a educación de 0 a 6 anos. Segundo os países, pode formar parte do sistema educativo ou considerarse só como centros ou servizos de coidado ou gardería dos cativos e cativas.

Orixe da etapa
--------------

En España, a *Lei xeral de educación e financiamento da reforma educativa* de 1970, tamén coñecida como *Lei Xeral de Educación* ou *Lei Villar Palasi,* define no artigo 13 a *Educación Preescolar* como aquela que ten como obxectivo fundamental o desenvolvemento harmónico da personalidade dos nenos e nenas. Dálle carácter voluntario e divídea en dúas etapas:

1. O *Xardín da Infancia*, de dous a tres anos, orientada á formación semellante á vida no lar.
2. *A Escola de Párvulos,* de catro a cinco anos, orientada a promover as virtualidades dos petís.

Esta lei ficou derogada coa implantación da LOGSE en 1990.

A Educación Preescolar na LOCE
------------------------------

*Artigo principal**:* Lei orgánica de calidade da educación.
A Lei orgánica de calidade da educación (España) de 2002 prevía recuperar unha etapa preescolar de 0 a 3 anos con carácter educativo e asistencial segregada da Educación Infantil (de 3 a 6) que consideraba etapa escolar coa primaria, secundaria e bacharelato. Non chegou a aplicarse.

Profesorado de Educación Preescolar
-----------------------------------

De acordo co Lei Xeral de Educación, o profesorado de educación preescolar e educación xeral básica formábase nas escolas universitarias de profesorado de EXB (diplomaturas). Aínda así, durante varios anos, só se ofertou formación para as especialidades de profesorado da educación xeral básica e atrasaron a aprobación da especialidade de educación preescolar até 1981 coa Resolución do 5 de marzo, da Dirección Xeral de Ordenación Académica e Profesorado, "pola que se confire carácter definitivo ás autorizacións outorgadas con carácter experimental ás escolas universitarias de profesorado de EXB para impartir a especialidade de educación preescolar". En Galiza, a primeira promoción de profesorado especialista en educación preescolar saíu en 1984 das cinco escolas universitarias galegas situadas na Coruña, Lugo, Ourense, Pontevedra, e Santiago, daquela todas elas da Universidade de Santiago. A efectos formais, o profesorado especialista de educación preescolar estaba integrado no Corpo de Profesores de Educación Xeral Básica.

Centros de educación infantil
-----------------------------

*Véxase tamén**:* Educación infantil.
En Galiza, a etapa desenvólvese en centros autónomos que se chaman tradicionalmente *garderías* e máis modernamente *centros/escolas de educación infantil*, ou en centros ou colexios que agrupan a etapa infantil con etapas posteriores de educación primaria ou mesmo de educación secundaria, bacharelato e formación profesional. Así se dan denominacións como a de *Centro/Colexio de Educación Infantil e Primaria* (CEIP) que se localiza nun único lugar ou *Colexio Rural Agrupado* (CRA) que se sitúa na contorna rural e agrupa aulas de diversas localidades con pequerrechos e pequerrechas de Educación Infantil e Educación Primaria.

Preescolar na Casa
------------------

*Artigo principal**:* Preescolar na Casa.
En Galiza e dando resposta á dispersión poboacional que dificulta a asistencia dos máis novos a centros educativos, desenvolveuse un programa chamado Preescolar na Casa de 1977 a 2012 que reforzaba a educación dos meniños e meniñas de 0 a 6 anos nos fogares a través da formación dos pais e mais. Desde 2012, mantivo a actividade a través da *Asociación Socio-Educativa Antonio Gandoy*.

Notas
-----

1. ↑  Jefatura del Estado (1990-10-04). "Ley Orgánica 1/1990, de 3 de octubre, de Ordenación General del Sistema Educativo". pp. 28927–28942. Consultado o 2022-08-05.
2. 1 2  "BOE.es - BOE-A-1970-852 Ley 14/1970, de 4 de agosto, General de Educación y Financiamiento de la Reforma Educativa.". *boe.es*. Consultado o 2022-08-10.
3. ↑  Ministerio de Universidades e Investigación (1981-04-01). "Resolución de 5 de marzo de 1981, de la Dirección General de Ordenación Académica y Profesorado, por la que se confiere carácter definitivo a las autorizaciones otorgadas con carácter experimental a las Escuelas Universitarias de Profesorado de EGB para impartir la especialidad de Educación Preescolar.". pp. 7018–7018. Consultado o 2022-08-10.
4. ↑  "centroseducativos". *www.edu.xunta.gal*. Consultado o 2022-08-10.
5. ↑  Blanco, Rodolfo Luis Ferradás; López, José Pablo Franco (2018-01-28). "Preescolar na casa: de preparación para la escuela a educación familiar en el medio rural de Galicia (España) = Preescolar na casa: de preparación para a escola a educación familiar no medio rural de Galicia (España)". *Historia y Memoria de la Educación* (en castelán) (7): 335–389. ISSN 2444-0043. doi:10.5944/hme.7.2018.18740.
6. ↑  "A asociación Antonio Gandoy comprou a maioría dos bens da extinta Preescolar na Casa". *La voz de Galicia*. 22 marzo 2013. Consultado o 28 marzo 2018.

|  |  |
| --- | --- |
| Control de autoridades | 
* Wd: Q1472221
* AAT: 300054362
* EBID: ID
* FAST: 900596
* GEC: 0134149
* JSTOR: early-childhood-education
* LCCN: sh87007854
* MAG: 178229462
* NDL: 00574382

 |